เงินได้พึงประเมิน
การยื่นแบบภาษีเงินได้บุคคลธรรมดาประจำปีภาษี 2555 (ภ.ง.ด. 90 และ ภ.ง.ด. 91) เบื้องต้น เป็นเรื่องของเงินได้พึงประเมินตามประมวลรัษฎากรที่นำมาใช้คำนวณภาษี ผู้เสียภาษีต้องทราบประเภทเงินได้พึงประเมินของตนเองว่าเป็นประเภทใด หากไม่ทราบ โอกาสผิดพลาดมีเยอะ เพราะเงินได้พึงประเมินแต่ละประเภท หักค่าใช้จ่ายมากน้อยแตกต่างกันไป บางประเภทกฎหมายไม่ให้หักค่าใช้จ่ายเลยก็มี กรณีสามีและภรรยามีเงินได้พึงประเมินทั้งคู่ ต้องปฏิบัติอย่างไรจึงถูกต้องตามที่กฎหมายกำหนด
18 ม.ค. 2556

การยื่นแบบภาษีเงินได้บุคคลธรรมดาประจำปีภาษี 2555 (ภ.ง.ด. 90 และ ภ.ง.ด. 91) เบื้องต้น เป็นเรื่องของเงินได้พึงประเมินตามประมวลรัษฎากรที่นำมาใช้คำนวณภาษี ผู้เสียภาษีต้องทราบประเภทเงินได้พึงประเมินของตนเองว่าเป็นประเภทใด หากไม่ทราบ โอกาสผิดพลาดมีเยอะ เพราะเงินได้พึงประเมินแต่ละประเภท หักค่าใช้จ่ายมากน้อยแตกต่างกันไป บางประเภทกฎหมายไม่ให้หักค่าใช้จ่ายเลยก็มี กรณีสามีและภรรยามีเงินได้พึงประเมินทั้งคู่ ต้องปฏิบัติอย่างไรจึงถูกต้องตามที่กฎหมายกำหนด
เงินได้พึงประเมิน แบ่งออกเป็น 8 ประเภท ตามมาตรา 40(1)(8) แห่งประมวลรัษฎากร สรุปได้ดังนี้
1.เงินได้พึงประเมินตามมาตรา 40(1) ได้แก่ เงินเดือน ค่าจ้าง เบี้ยเลี้ยง โบนัส เบี้ยหวัด บำเหน็จ บำนาญ เงินค่าเช่าบ้าน ฯลฯ และเงิน ทรัพย์สิน หรือประโยชน์ใดๆ บรรดาที่ได้เนื่องจากการจ้างแรงงาน
2.เงินได้พึงประเมินตามมาตรา 40(2) ได้แก่ เงินได้เนื่องจากหน้าที่หรือตำแหน่งงานที่ทำ หรือจากการรับทำงานให้ ไม่ว่าจะเป็นค่าธรรมเนียม ค่านายหน้า ค่าส่วนลด ฯลฯ และเงิน ทรัพย์สิน หรือประโยชน์ใดๆ บรรดาที่ได้เนื่องจากหน้าที่หรือตำแหน่งงานที่ทำ หรือจากการรับทำงานให้ 
3.เงินได้พึงประเมินตามมาตรา 40(3) ได้แก่ ค่าแห่งกู๊ดวิลล์ ค่าแห่งลิขสิทธิ์หรือสิทธิอย่างอื่น เงินปี หรือเงินได้มีลักษณะเป็นเงินรายปีอันได้มาจากพินัยกรรม นิติกรรมอย่างอื่น หรือคำพิพากษาของศาล
4.เงินได้พึงประเมินตามมาตรา 40(4) ได้แก่ ดอกเบี้ยพันธบัตร ดอกเบี้ยเงินฝาก ดอกเบี้ยหุ้นกู้ ดอกเบี้ยตั๋วเงิน ดอกเบี้ยเงินกู้ยืม เงินปันผล ฯลฯ 
5.เงินได้พึงประเมินตามมาตรา 40(5) ได้แก่ เงินได้จากค่าเช่าทรัพย์สิน ไม่ว่าจะเป็นสังหาริมทรัพย์หรืออสังหาริมทรัพย์ ฯลฯ 
6.เงินได้พึงประเมินตามมาตรา 40(6) เป็นเงินได้จากวิชาชีพกฎหมาย บัญชี วิศวกรรม โรคศิลปะ สถาปัตยกรรม ประณีตศิลปกรรม 
7.เงินได้พึงประเมินตามมาตรา 40(7) เป็นเงินได้จากการรับเหมาที่ผู้รับเหมาเป็นผู้จัดหาสัมภาระ 
8.เงินได้พึงประเมินตามมาตรา 40(8) เป็นเงินได้จากการขายสินค้า การพาณิชยกรรม การขนส่ง การเกษตรกรรมและอื่นๆ หรือเป็นเงินได้พึงประเมินที่ไม่เข้าลักษณะตามมาตรา 40(1)(7) แห่งประมวลรัษฎากร 
สำหรับเงินได้พึงประเมินของสามีและภรรยาที่ไม่อาจแยกได้ว่าเป็นเงินได้พึงประเมินของสามีหรือภรรยาแต่ละฝ่ายจำนวนเท่าใด ให้ปฏิบัติดังนี้ กรณีเป็นเงินได้พึงประเมินตามมาตรา 40 (2) (3) (4) (5) (6) (7) (8) แห่งประมวลรัษฎากร ให้แบ่งเงินได้พึงประเมินเป็นของสามีและภรรยาฝ่ายละครึ่ง เว้นแต่ เงินได้พึงประเมินตามมาตรา 40 (8) แห่งประมวลรัษฎากร จะเลือกแบ่งเป็นของแต่ละฝ่ายตามส่วนที่ตกลงกันก็ได้ แต่รวมกันต้องไม่น้อยกว่าเงินได้พึงประเมินที่ได้รับ ถ้าตกลงกันไม่ได้ให้แบ่งเป็นของสามีและภรรยาฝ่ายละครึ่ง 
คงทราบแล้วว่าประเภทเงินได้พึงประเมินตามประมวลรัษฎากรมีอะไรบ้าง สามีและภรรยาที่มีเงินได้พึงประเมินที่ไม่อาจแยกได้ว่าแต่ละฝ่ายมีจำนวนเท่าใด ต้องทำอย่างไร สัปดาห์หน้าเป็นเรื่องเกี่ยวกับการหักค่าใช้จ่ายของเงินได้พึงประเมินที่หามาได้ สวัสดีครับ